वर्षाले बाली भित्र्याउन कठिन
बेलुकाको ३ बजेपछि सधैँजसो हुने छिटफुट वर्षाले किसानलाई निकै समस्यामा पारेको छ । गहुँ बाली पाकेर पहेँलै भएका बेला साझँपख सधैँजसो पर्ने पानीले किसानलाई समस्यामा पारेको हो । हिउँदभरि पानी नपरेर गहुँ बाली उत्पादनमा कमी आएको नै छ । त्यसैमा केही भएका दानालाई भित्र्याउन नदिएर थप दुःख दिन थालेपछि किसान चिन्तित भएका छन् ।
प्रेमराज सिम्खडाकालीकोट, जेठ ९ गते । बेलुकाको ३ बजेपछि सधैँजसो हुने छिटफुट वर्षाले किसानलाई निकै समस्यामा पारेको छ । गहुँ बाली पाकेर पहेँलै भएका बेला साझँपख सधैँजसो पर्ने पानीले किसानलाई समस्यामा पारेको हो । हिउँदभरि पानी नपरेर गहुँ बाली उत्पादनमा कमी आएको नै छ । त्यसैमा केही भएका दानालाई भित्र्याउन नदिएर थप दुःख दिन थालेपछि किसान चिन्तित भएका छन् । रास्कोट नगरपालिका–२ का पृथ्वीबहादुर खड्काले जहिले पनि प्रकृतिले किसानलाई दुःख दिइरहेको बताउनुभयो । हिउँदमा पानी परेन । सुक्खा जमिनमा राम्रो उत्पादन हुने कुरै भएन । अलि सिँचाइ गरिएको ठाउँमा फलेका गहुँका दाना पनि घरमा लिन नदिने भए पनि मौसमदेखि निकै रिस उठ्न थालेको सुनाउनुभयो । विरक्तिँदै खड्काले मान्छे भए नगर भनेर हात जोड्न हुने, पशु भए बाँधेर राख्नु, यो आकाशको कुरा जहिले पनि दिनको ३ बजेयता पानी पर्ने, हावा चल्ने गरेकाले खेतबाट ल्याउँदै गरेका गहुँका मुठासमेत उडाउने गरेको गुनासो गर्नुभयो ।“धेरै पनि पानी पर्दैन, हल्का पानी अनि जोरले चल्ने हावाले दुःख दिइरहेको किसानको गुनासो छ,” रास्कोट–८ का देवमनि धमलाले भन्नुभयो, “खुला (आँगन) मा सुकाउन राखिएका गहुँलाई ओसिलो बनाउँछ । दाइँ (गहुँ झार्न) हाल्ने समयको पनि यकिन छैन । बिहान भिजेका गहुँ सुकाउन ठिकै हुन्छ ।” सुक्नेबित्तिकै गोरु लगाएर दाइँ (गहुँ झार्न) हाल्न थाल्यो, उति नै बेला पर्ने पानी र चल्ने हावाले अधुरै राख्ने गरेकाले गहुँ भित्र्याउन कठिन भइरहेको धमलाको गुनासो छ । रास्कोट–४ का गोकर्ण सज्यालले असिनाको डरले जतिसक्दो छिटो गहुँ काटेर थुपार्ने काम भइरहेको सुनाउनुभयो । उहाँले खेतमा पाकेको गहुँ दैनिक आउने पानीले बिगार्ने र कहिले असिना परेको खण्डमा पूरै झार्ने भएकाले काट्न हतार भइरहेको बताउनुभयो । जिल्ला कृषि विकास कार्यालय कालीकोटका चन्द्रबहादुर शाहीले जलवायु परिवर्तनको नकारात्मक असरको प्रभावले गर्दा गहुँ बाली भित्र्याउने समयमा छिटफुट वर्षा हुन थालेको बताउनुभयो ।  